Bah Ndaw

Bah Ndaw (juga dieja Ndiaw, N'Daw, N'Dah, dan N'Daou; lahir 23 Ogos 1950) ialah seorang pegawai tentera dan ahli politik Mali. Beliau telah menjadi presiden Mali sejak 25 September 2020. Antara Mei 2014 dan Januari 2015 beliau menjawat jawatan sebagai Menteri Pertahanan.

Awal hidup
Ndaw lahir pada 23 Ogos 1950 di San, Mali.

Beliau menyertai Angkatan Tentera Mali sebagai sukarelawan pada 1973 dan lulus dari interarmes militaire l'École (EMIA) di Koulikoro pada tahun yang sama. Pada 1974 beliau dihantar ke Kesatuan Soviet untuk menerima latihan helikopter.

Kerjaya ketenteraan
Pada 1977 Ndaw menjadi sebahagian daripada Tentera Udara Mali. Pada satu ketika, Ndaw berperanan sebagai pembantu kepada Presiden Mali Moussa Traoré. Beliau mengundurkan diri dari jawatan ini pada 1990 sebagai protes campur tangan isteri Traoré dengan urusan pemerintahan.

Di bawah pemerintahan Presiden Alpha Oumar Konaré, Ndaw bertugas sebagai timbalan ketua kakitangan Tentera Udara Mali antara tahun 1992 dan 2002. Pada 1994, beliau lulus dari École de guerre di Paris, Perancis. Pada 2003 Ndaw menjadi ketua kakitangan Tentera Udara Mali. Sepanjang kerjayanya, beliau juga berkhidmat sebagai timbalan ketua kakitangan Pengawal Kebangsaan Mali.

Dari tahun 2008 sehingga bersara pada 2012, beliau menjadi ketua Biro urusan veteran dan mangsa perang. Ndaw bersara dengan pangkat Kolonel Mejar.

Kerjaya politik
Pada 28 Mei 2014 Ndaw menggantikan Soumeylou Boubèye Maïga sebagai Menteri Pertahanan di bawah Presiden Ibrahim Boubacar Keïta. Semasa dalam jawatan beliau menandatangani perjanjian pertahanan dengan Perancis. Beliau juga mengusahakan penyusunan semula Angkatan Tentera Mali.

 Sebagai Presiden 
Pada 21 September 2020 setelah rampasan kuasa beberapa minggu sebelumnya, Ndaw dilantik sebagai presiden oleh sekumpulan 17 pemilih. Assimi Goïta dilantik sebagai naib presiden. Pemerintahan sementara mereka dijadualkan untuk memimpin dalam tempoh 18 bulan setelah rampasan kuasa 2020 di Mali, langkah pencalonan ini turut mendapat pujian pemimpin berpengaruh tertentu seperti Mahmoud Dicko. Pemimpin M5-RFP yang aktif sejak protes Mali 2020, juga memberi isyarat sokongan. Ndaw dirasmikan sebagai presiden pada 25 September.

Setelah menjawat jawatan secara rasmi Ndaw menyatakan bahawa beliau akan memerangi rasuah, penipuan pilihan raya dan menghormati perjanjian antarabangsa yang telah dibuat sebelumnya. Beliau juga menegaskan akan terus memerangi pasukan pengganas dan mencegah penyalahgunaan orang awam oleh angkatan bersenjata Mali. Berikutan pelantikan Ndaw, Jean-Claude Brou, Presiden Suruhanjaya Komuniti Ekonomi Negara-Negara Afrika Barat (ECOWAS) menyatakan bahawa ECOWAS hanya akan menarik balik sekatan terhadap Mali sekiranya seorang Perdana Menteri awam dilantik oleh Ndaw. Pada 28 September Ndaw menamakan Moctar Ouane sebagai Perdana Menteri.

Rujukan

Kategori:Kelahiran 1950
Kategori:Orang hidup
Kategori:Pegawai tentera Mali
Kategori:Presiden Mali